3.REZULTATI EX POST OCJENJIVANJA, SAVJETOVANJA S DIONICIMA I PROCJENE UČINAKA

•Ex post ocjenjivanje/provjera prikladnosti postojećeg zakonodavstva

Komisija je provela ex post ocjenjivanje („REFIT”) kojim su Uredba o BEREC-u i drugi dijelovi regulatornog okvira ocijenjeni u pogledu djelotvornosti, učinkovitosti, relevantnosti, dosljednosti i dodane vrijednosti EU-a. Njime su utvrđena područja u kojima postoji mogućnost pojednostavnjenja, a da se ne ugrožavaju njihovi ciljevi. Prethodno ocjenjivanje BEREC-a i Ureda također je izvršeno u razdoblju 2012. – 2013. u skladu s člankom 15. Uredbe (EZ) br. 1211/2009. Njezini rezultati uključeni su u ex post ocjenjivanje.

Općenito, radnim dokumentom službi kojim se prati prijedlog i ocjenjuje prikladnost trenutačnih pravila zaključeno je da je regulatorni okvir za elektroničke komunikacije uglavnom ostvario svoj opći cilj osiguranja konkurentnog sektora koji krajnjim korisnicima pruža znatne pogodnosti. I dalje su relevantni njegovi glavni specifični ciljevi – promicanje tržišnog natjecanja, razvoj unutarnjeg tržišta i njegovanje interesa krajnjih korisnika. Međutim, čini se potrebnim preispitati regulatorni okvir, uključujući Uredbu o BEREC-u, radi rješavanja rastuće potrebe za boljom povezanošću jedinstvenog digitalnog tržišta te radi pojednostavnjivanja odredaba uzimajući u obzir tržišni i tehnološki razvoj.

Rezultati, u skladu s posebnim kriterijima ocjenjivanja, mogu se sažeti kako slijedi.

Relevantnost – kad su u pitanju uloga i rad drugih važnih institucionalnih činitelja, BEREC mora, u skladu s važećim odredbama, težiti ostvarenju ciljeva iz tog okvira. Posebno mora osigurati dosljednu provedbu regulatornog okvira kako bi pridonio razvoju i boljem funkcioniranju unutarnjeg tržišta. S tim ciljem, a sa proširenim mandatom, relevantnost BEREC-a raste iako u javnoj raspravi nije postignut konsenzus o tome kako regulativom pratiti to proširenje.

Djelotvornost – u javnoj raspravi o reviziji telekomunikacija bilo je različitih mišljenja u pogledu učinkovitosti BEREC-ove uloge u održavanju dosljednih rezultata. Neki dionici BEREC-ove neovisne stručne savjete i njegovu ulogu u postupku preispitivanja tržišta smatraju pozitivnima. Ostali misle da njegova struktura kao skupine nacionalnih regulatornih tijela bez pravne osobnosti BEREC-u umanjuje poticaj na rad na ostvarenju ciljeva unutarnjeg tržišta za razliku od pojedinačnih ili zajedničkih ciljeva nacionalnih članova. Ispitanici kažu da BEREC treba biti proaktivniji u odnosu na ključne teme. Kažu i da zbog svojeg trenutačnog institucijskog ustroja BEREC često odabire veću fleksibilnost ili najmanji zajednički nazivnik umjesto da prihvati usklađeni pristup jedinstvenom tržištu.

S obzirom na trenutačne zadaće te s obzirom na mišljenje o preispitivanju regulatornog okvira EU-a za elektroničke komunikacije, BEREC je utvrdio nekoliko područja u kojima može igrati važniju ulogu. Na primjer, šire područje primjene mišljenjâ BEREC-a iz članka 7. i 7.a, pitanja prekogranične prirode (kao što su međunarodni roaming), određivanje mjerila kvalitete usluga pristupa internetu na razini Unije te razvoj tehničkih smjernica.

U pogledu usklađivanja ciljeva Ureda BEREC-a kao agencije Unije s trenutačnim prioritetima Unije, ocjenjivanjem je zaključeno da bi pružanjem potpore BEREC-u sadašnja djelatnost Ureda BEREC-a u konačnici trebala pridonijeti razvoju jedinstvenog tržišta i dosljednoj provedbi pravila. No riječ je o jedinstvenoj situaciji u kojoj je agencija osnovana isključivo radi pružanja potpore drugom regulatornom tijelu osnovanom u skladu s pravom Unije. To predstavlja određeni izazov jer unatoč relativno ograničenoj djelatnosti, Ured BEREC-a mora slijediti ista detaljna pravila koja se primjenjuju na sve decentralizirane agencije Unije (financijska pravila, pravila o osoblju/provedbena pravila, nabava, izvješćivanje, itd.).

Učinkovitost – nije bilo moguće provesti precizan izračun troškova, ali ocjenjivanje je pokazalo da koristi od okvira – za većinu subjekata, krajnje korisnike te društvo u cjelini – uvelike premašuju troškove njegove provedbe.

U mnogim aspektima Ured BEREC-a nije u skladu s načelima zajedničkog pristupa. Ograničene zadaće i veličina ureda u usporedbi s drugim agencijama Unije imaju negativne posljedice kad je riječ o privlačenju i zadržavanju osoblja te o organizacijskim aspektima. Trenutačna dvojna struktura također dovodi do neučinkovitosti. Iako je takve neučinkovitosti teško mjeriti, dvojna struktura komplicira stvari i stvara administrativna opterećenja; naprimjer, potrebno je donijeti dva odvojena godišnja izvješća i dva programa rada – jedan Odbora regulatora za BEREC, a drugi Upravnog odbora Ureda.

Ocjenjivanjem su prepoznata brojna pitanja koja se mogu pojednostavniti i usmjeriti (delegiranje ovlasti tijela za imenovanja, duži ili produljivi mandati predsjednika, odlučivanje većinom glasova, odgovarajuća sredstva, organiziranje upravljačkog odbora te dulja razdoblja savjetovanja ili dvostupanjski postupak savjetovanja za ključne politike).

Dodana vrijednost za EU – dodana vrijednost za EU temeljem osnivanja BEREC-a, osobito u pogledu njegova savjetovanja institucija EU-a, povezana je s djelovanjem unutarnjeg tržišta za elektroničke komunikacije. Na to se općenito gleda s odobravanjem, ali se povremeno u pitanje dovodi učinkovitost BEREC-a. Veća bi mu učinkovitost povećala dodanu vrijednost. Dodana vrijednost Ureda kao agencije Unije koja podupire BEREC drugi je bitan aspekt.

Dosljednost – općenito, razni instrumenti koji čine regulatorni okvir međusobno se dopunjuju. Međutim, ocjenjivanjem je utvrđen ograničen broj unutarnjih nedosljednosti, kao što je neusklađenost između zadaća neovisnih nacionalnih regulatornih tijela i BEREC-ovih zadaća. To je stoga što se katkad od BEREC-a očekuje da izda mišljenje na europskoj razini u područjima za koja sva neovisna nacionalna regulatorna tijela koja su mu članovi nisu nadležna na nacionalnoj razini. Ocjenjivanje je pokazalo i da je u pojedinim slučajevima bilo problema u koordinaciji između BEREC-a i Komisije. To je bio slučaj u vezi s pružanjem i dobivanjem informacija od BEREC-a i Ureda o cijenama završavanja poziva i roamingu. To treba popraviti kako bi svaka organizacija mogla učinkovito obavljati svoje zadaće.